* **Informasjonsbrev fra styret Solvang avd 4 – januar 2019**
* Godt nytt år!
* Det er hyggelig å starte også dette informasjonsbrevet med en gladnyhet: Bi-entusiastene på avdeling 4 har søkt om og fått 25.000 kroner fra Oslo kommune, slik at noen kan gå på kurs, og ellers kjøpe inn det utstyret som trengs sånn at vi får bikuber på Solvang!
* Da alle hyttene fikk gateadresser i fjor (Solvang kolonihager + hyttenummer) fikk også rekkehushyttene tilsvarende adresser. Det betød at Nordbergveien 105 var “ledig” som adresse. Styret søkte Plan- og bygningsetaten om å gi parkeringsplassen vår denne adressen, og det er nå vedtatt. Det vil si at taxier og varetransporter for eksempel får dette inn i sine systemer.
* Samarbeidsutvalget for Solvang kolonihager (SU) har hatt en komite - med en representant fra hver avdeling - i arbeid for å revidere og rydde opp i byggeforskriftene våre. Målet er å gjøre byggereglene lettere å forstå og bruke. Byggeforskriftsoppryddingskomiteen skal etter planen komme med sine forslag nå i vinter, før de behandles på felles årsmøte for SU til våren.
* I den forbindelse husker sikkert mange av dere at dere fikk en epost fra SU i fjor, med spørsmål om hems og kjeller. Denne kartleggingen viser at omtrent 20 prosent av hytteeierne som svarte har dette. Vi her på avdeling 4 var for øvrig de flinkeste til å svare på undersøkelsen!
* Før vårmøtet i fjor sendte styret ut et kartleggingsskjema til alle kolonister for å sikre at vi har rett kontaktinformasjon til dere, og for få orden i listene over kloakk, Kringsjånett osv. Fortsatt er det noen som ikke har svart på dette. Vet du at du ikke har levert, så ta kontakt med styret. Vi sender også snart ut purringer til de som ikke har svart :D
* En del av gatelyktene våre er svært vanskelig å vedlikeholde, og det er vanskelig å gjøre tilsynelatende enkle ting som å skifte lyspærer. Vi ønsker derfor å teste ut noen nye typer gatebelysning, og skal prøve to solcelle-gatelykter. Hvor det blir er ennå ikke klart.
* Hvis det blir noen ledige hytter til salgs i år, har vi prioritert at halvparten skal gå til søkere etter ansiennitet, mens halvparten skal gå til søkere under 40 år.
* Vi kvalitetssikrer årshjulet i disse dager, men husk at vårmøtet/ekstraordinært årsmøte blir på Felleshuset 4. mai. Vannet håper vi å kunne sette på 6. april - men dere kjenner jo til alle forbeholdene her!
* Hvis dere flytter eller bytter epost-adresser må dere huske å si fra til oss. Da strømregningene ble sendt ut i høst, kom i hvert fall 4-5 i retur..
* Ta gjerne kontakt med oss i styret på solvang4@kolonihager.no hvis du har spørsmål, kommentarer eller innspill av noe slag.